Euro 2020: L-Italja bi tliet rebħiet minn daqstant partiti Italja ……….1 Wales ………0 L-Italja għelbu lil Wales bl-iskor ta' 1-0 biex temmew il-Fażi tal-Gruppi b'punti massimi. Barra minn hekk, filwaqt li huma rreġistraw rekord ta' 30 partita mingħajr telfa din hija l-11-il darba konsekuttiva mingħajr ma sofrew l-ebda goal. Għal dan il-konfront il-coach Taljan, Roberto Man­cini, serraħ xejn inqas minn tmien players biex prattikament niżel b'team mibdul. Min-naħa ta' Wales, minkejja din it-telfa huma xorta waħda għaddew mal-Aħħar 16. Sa mill-bidu tal- logħba t-Taljani bdew jikkontrollaw lill-avversarji iż­da ftit li xejn impenjaw lill-goalkeeper avversarju. Min-naħa ta' Wales, l-ewwel darba li daħlu fil-kaxxa avversarja kien fit-22 minuta iżda t-tentattiv ta' Ethan Ampadu kien erratiku. Żewġ minuti wa­ra, wasal l-aħjar ċans għat-Taljani meta Federico Bernardeschi għadda lejn Andrea Belotti li l-cross tiegħu għadda tul il-lasti iżda ma kien hemm l-ebda player biex ikomplih għal ġewwa. Fid-29 minuta kien imiss lil Federico Chiesa li jfalli ċans faċli minn taħt il-lasti. Fid-39 minuta, l- Azzurri fetħu l-iskor meta rebħu foul wara li Marco Verratti ġie mwaqqa' minn Joe Allen. Il-free-kick fil-baxx ingħata mill-istess Verratti fejn MATTEO PESSINA qarraq għal kollox bil-goalkeeper, Danny Ward, li b' first-timer bid-dawra xeħet fir-rokna tax-xibka. Fit-52 minuta, it-Taljani resqu viċin li jirduppjaw meta l-free-kick ta' Federico Bernardeschi ħabat ma sieq il-lasta. Żewġ minuti wara, Wales spiċċaw jilagħbu bi player inqas meta tkeċċa Ampadu wara daħla kerha fuq Bernardeschi. Fl-64 minuta, il-goalkeeper ta' Wales dawwar f'corner ix-xutt mill-viċin ta' Andrea Belotti. Fil-75 minuta, Gareth Bale falla ċans tad-deheb li jikseb id-draw meta minn azzjoni ta' free-kick, il-ballun wasal f'saqajh iżda xeħet għoli. Assistenti : Radu Ghinguleac, Sebastian Gheorghe (Rumanija) Raba' Uff. : Orel Grinfeeld (Iżrael) Tkeċċa : E. Ampadu 55 (W)